Author: Strapáčová Simona
Last saved by: Chudá Viera

Správa zo zahraničnej pracovnej cesty

1.  Účastník ZPC:

Simona Strapáčová, 
Ministerstvo školstva, vedy, výskumu a športu SR
Stromová 1, 813 30 Bratislava 
Tel: +421 2 59374 749
simona.strapacova@minedu.sk
Znalosť jazykov: anglicky – španielsky

2.  Zahraničná pracovná cesta:
štát/mesto: Brusel/Belgicko
Dátum: 25.-26.06.2017 
Prijímajúce organizácie: Rada EÚ
Účel cesty: Účasť na rokovaní pracovnej skupiny pre výskum 
Spôsob financovania: MŠVVaŠ SR (finančná obálka)

3.  Rámcový program pobytu:
25.06.2017 	– cesta BA – Brusel
26.06.2017 	– účasť na rokovaní, cesta Brusel - BA

4.  Stručný priebeh rokovaní:

V pondelok dňa 26. júna 2017 sa uskutočnilo posledné zasadnutie pracovnej skupiny pre výskum v rámci Maltského predsedníctva v Rade EÚ. Program zasadnutia tvorili najmä prezentácie EK k rôznym témam, ktorými sa pracovná skupina bude na budúcich zasadnutiach zaoberať. 

I.)  Strategic Transport Research and Innovation Agenda

Stretnutie začalo prezentáciou od Clara de la Torre (DG RTD, direktoriát Transport R&I), ktorá v nej predstavila novú Strategic Transport Research and Innovation Agenda. Cieľom stratégie je čistá, konkurencieschopná a prepojená doprava, ako aj zlepšenie mobility európskych občanov vo všeobecnosti. Dlhodobejšími cieľmi sú samozrejme zníženie emisií, zvýšenie energetickej účinnosti a podpora obnoviteľnej energie.
EK v tejto súvislosti predstavila počas minulého týždňa nový balík, v ktorom predstavila 7 prioritných oblastí, ako aj návrh riadiacej štruktúry a implementácie stratégie. Pokiaľ ide o riadiacu štruktúru, EK počíta so zapojením stakeholderov a všetkých ČŠ, ktoré postupne osloví v súvislosti so žiadosťou o nomináciu reprezentanta do pracovnej skupiny, vytvorenej pre potreby danej agendy. Nástroj na monitorovanie (TRIMIS) je momentálne vo vývoji.  

V diskusii sa členské štáty zaujímali predovšetkým o fungovanie riadiacej štruktúry (FR, ES, DE) a implementáciu (DE). EK upozornila, že plánovaná Road Map bude zahŕňať aktivity, ktoré nebudú fungovať len pre EÚ, preto nemôže byť implementovaná len na úrovni EÚ, ale je potrebná spolupráca aj ČŠ. Na otázku ES odpovedala, že trojročný pracovný program bude sledovať krátkodobé ciele.	 
ČŠ ďalej vyjadrili pochybnosti v súvislosti s vytvorením ďalšej pracovnej skupiny (PT, SI, IT), nakoľko tým vznikne ešte zložitejšia štruktúra, a zaujímali sa tiež o spoluprácu s JPI Urban Europe (SI). NL sa zaujímalo, prečo sa v tejto súvislosti nehovorí aj o rušivých inováciách, tzv. disruptive innovation. EK uviedla, že inovácií tohto typu je mnoho, no stakeholderi ich radšej nazývajú market-creative innovation. Pokiaľ ide o riadiacu štruktúru, EK sa bude snažiť zapojiť všetkých, no pokiaľ ide o zvolávanie skupiny, pokúsi sa nájsť kompromis, aby to pre ČŠ nebolo zaťažujúce. Opäť zdôraznila potrebu implementovať stratégiu aj cez ČŠ, nielen prostredníctvom EK.  

II.) Interim Evaluation of Horizon 2020

V poradí druhým bodom programu bola prezentácia o strednodobom hodnotení rámcového programu pre VaI Horizont 2020, ktorú viedla Head of Unit (RTD.A.5) Rosalinde Van der Vlies. Prezentácia priblížila obsah pracovného dokumentu EK “In-depht interim evaluation of Horizon 2020”. V prezentácii boli v stručnosti predstavené hlavné črty Horizontu 2020 (aj v porovnaní s FP7), ako aj rozsah, metódy strednodobého hodnotenia a tiež hlavné hodnotiace kritériá, medzi ktoré patrí: relevantnosť, využiteľnosť, účinnosť, koherencia a pridaná európska hodnota (z ang. Relevance, Efficiency, Effectiveness, Coherence, EU Added Value). V prezentácii sa tiež poukázalo na silné stránky programu, no aj problémy či výzvy. V neposlednom rade boli priblížené piliere  zmysle prerozdelenia finančných prostriedkov a štatistiky o zapojení a úspešnosti. 

Pokiaľ ide o relevantnosť programu, tá sa ukázala ako veľmi dobrá, nakoľko mnohé z pôvodných cieľov Horizontu 2020, ktoré boli stanovené na začiatku programu, sú stále relevantné a zhodujú sa so súčasnými potrebami a problémami. EK je spokojná aj s flexibilitou programu a schopnosťou zapájať stakeholderov do vytvárania koncepcie programu, bude rozvinutá snaha, aby tieto faktory pretrvali, prípadne boli posilnené aj v FP9. 

EK predstavila priestor na zlepšenie v rozličných oblastiach. Uvedomuje si neustále potrebu simplifikácie a bude sa aj naďalej usilovať o zintenzívnenie medzinárodnej spolupráce. 
EK ďalej poukázala na vedecký, ekonomický aj spoločenský dopad, potrebu kohézie a podporu európskej pridanej hodnoty (EU Added Value). 

Analýza EK, vykonaná v súvislosti so strednodobým hodnotení, poukázala na Horizont 2020 ako na atraktívny, zjednodušený a dobre fungujúci program, relevantný pre stakeholderov, ako aj potreby spoločnosti. V polovici programu je ešte priskoro na to vidieť celkový dopad, no už teraz je zrejmé, že v porovnaní s FP7, je program progresívnejší. Horizont 2020 je na dobrej ceste k tomu, aby splnil stanovené ciele a jeho prínos zároveň zodpovedal financiám investovaným do programu. Európska pridaná hodnota vyplýva z jedinečných príležitostí, konkurencie a prístupu k nových poznatkom. Podľa analýzy sú kľúčovými výzvami pre zlepšenie programu: riešenie podfinancovania, podpora trhu pri vytváraní inovácií a väčší dosah na spoločnosť.

V súvislosti so strednodobým hodnotením bude dôležitým míľnikom zverejnenie vízie a odporúčaní Lamyho skupiny (High Level Group on maximising impact of EU Research and Innovation Programmes), ktoré budú prezentované 3. júla 2017 v Bruseli na konferencii Research & Innovation – Shaping our Future. EK by mala svoje stanovisko k záverom Lamyho skupiny predložiť v októbri 2017. 

Programom pracovnej skupiny budú diskusie k strednodobému hodnoteniu počas EE PRES, plánované v júli, septembri aj októbri. 

Počas diskusie ČŠ pogratulovali EK k práci v súvislosti s interim evaluation. Viaceré však EK vytkli, že v prezentácii nebola vyzdvihnutá dôležitosť spolupráce, pričom ide o jeden zo základných pilierov, pre ktoré rámcový program vznikol (SI, PT). SI spomenulo potrebu väčšieho prepojenia s aktivitami na regionálnej a národnej úrovni. Podľa FR je dôležité, aby si ľudia začali uvedomovať význam FP. PT upozornilo na existenciu uzavretých klubov (closed clubs). ES kritizovalo veľký počet nástrojov EK a upozornilo aj na to, že projekty sú čoraz väčšie a pre menších účastníkov sa tak stáva čoraz ťažšie zapojiť sa. Podľa PL by sa väčšia pozornosť mala venovať synergiám s EŠIF. HR požiadala o konkrétny príklad financovania v poslednej fáze Horizontu 2020 (v rokoch 2018-2020). 
EK sa ospravedlnila za vynechanie pojmu collaboration v prezentácii a vyzdvihla jej význam. Pokiaľ ide o úlohy EK, do konca mesiaca by mal byť sfinalizovaný diskusný dokument k financiám EÚ a pracovný program  bude hotový v októbri 2017. V budúcnosti plánuje uskutočniť aj spoločenskú analýzu. K otázke od ES uviedla, že existuje balans medzi veľkými a malými projektmi, rovnako ako počas FP7. Pokiaľ ide o synergie je potrebné uistiť sa o nich hneď na začiatku, vo fáze, keď sa program len dizajnuje. Je potrebná väčšia synergia medzi európskymi finančnými nástrojmi aj na regionálnej a národnej úrovni.  Na otázku HR EK odpovedala, že základným kľúčom pre financovanie bude, že krátkodobé oblasti pre zlepšenie budú nadväzovať na posledný pracovný program Horizontu 2020 a dlhodobé na nový FP9. 

III.) Priorities and planning of the future Estonian Presidency

Tretím bodom agendy bolo predstavenie priorít nadchádzajúceho EE PRES. Prezentáciu viedla Maia-Liisa Anton zo stáleho zastupiteľstva Estónskej republiky v Bruseli. Medzi 4 priority EE PRES, ktoré nadväzujú na aktuálnu situáciu a výzvy, patrí otvorená a inovatívna európska ekonomika, bezpečná Európa, digitálna Európa a voľný pohyb dát, inkluzívna a udržateľná Európa.	 

Cieľom EE PRES v rámci pracovnej skupiny pre výskum bude pripraviť závery Rady k strednodobému hodnoteniu Horizontu 2020 a príprave FP9. V tomto období bude zároveň prebiehať príprava budúceho rozpočtu EÚ (Multiannual Financial Framework), ktoré sa však agendy WP RECH priamo dotýkať nebude. 

Maia-Liisa zhrnula dôležité dátumy EE PRES. Nižšie sú uvedené najdôležitejšie z nich:

Neformálna Rada ministrov pre výskum : 		25. júl 2017 (Talin)
Rada ministrov pre konkurencieschopnosť : 		01. december 2017 (Brusel)

ERAC : 	21.-22.9.2017 (Tartu) a 05.12.2017 (Brusel)
SFIC :		29.09.2017 a 08.12.2017
GPC :		15.09.2017 a 04.12.2017

Boli spomenuté tiež termíny viacerých konferencií, ktoré budú organizované v rámci EE PRES. Aj predstavené termíny zasadnutí a témy agendy pracovnej skupiny pre výskum počas EE PRES.  

IV. European Innovation Partnership 

Posledným bodom agendy bola prezentácia EK k téme Európskeho inovačného partnerstva (EIPs), vedená k témam: zdravie, poľnohospodárstvo, suroviny a Smart Cities a spoločnosť. V rámci prvej prezentácie (EIP on Active and Healthy Ageing) bola zdôraznená potreba inovácií pre podporu zdravotníckych služieb pre občanov EÚ. Cieľom do roku 2020 je vytvoriť udržateľný a efektívny zdravotný systém, zlepšiť zdravie a kvalitu života európskych občanov a podporiť rast a expanziu európskeho priemyslu. EIP sa snaží o lepšie využitie európskych politík a iniciatív. Ďalším krokom bude napríklad vytvorenie modulu pre budúci MFF, prepojenie s viacerými európskymi iniciatívami (FP, PPPs, EIT-KIC, AAL, JPI).

Druhá prezentácia predstavila 2 piliere EIP Agri, ktoré korešpondujú s politikou EÚ a sú v synergii: 1) politika rozvoja vidieka (inovatívne projekty, na ktorých pracuje operačná skupina) a 2) európske projekty (aktuálne H2020). Cieľom je v časovom období 2014-2020 dosiahnuť implementáciu 97 programov v 27 ČŠ. Na aktivitách by pritom malo spolupracovať 3200 operačných skupín. 
EPI je oceňovaní mnohými stakeholdermi, aj vďaka svojmu jedinečnému financovaniu na základe bottom-up a svojím záberom, v ktorom sa venuje skutočným potrebám. Návrhy na zlepšenie hovoria o vytvorení lepšieho prepojenia a networkingu, a navrhujú flexibilnejší administratívny systém. 

Tretia prezentácia sa týkala EIP v oblasti surovín (EIP on Raw Materials). V rokoch 2007-2008 ceny surovín výrazne narástli, čo malo za následok početné priemyselné zmeny. Negatívny dopad prinieslo tiež zväčšenie výziev, ako napríklad klimatické zmeny. Dôsledkom bolo zaradenie tejto oblasti do rámcového programu H2020 ako Societal Challenge 5 (SC5) a vytvorenie strategického plánu (Strategic Implementation Plan). Dnes je z tejto oblasti v H2020 viac ako 50 projektov s rozpočtom takmer 300 miliónov EUR. Zámerom do budúcna je vytvoriť v tejto oblasti silnú komunitu a zvýšiť počet ČŠ zapojených do EIP z 8 na 19. Z diskusií k budúcemu EIP vyplýva potreba zosúladiť nový EIP s novými politickými prioritami. 

Témou poslednej prezentácie EK v rámci EIP boli Smart Cities a spoločnosť (EIP on Smart Cities and Communities). Výzvami v tejto oblasti sú rozdrobený trh, nedostatok nových podnikateľských modelov a riešení financovania a potreba šírenia poznatkov a budovania kapacít. EIP stanovilo svojich 6 prioritných akcií (action clusters), tak horizontálnych aj vertikálnych. Snahou EIP je vytvoriť v oblasti Smart Cities akýsi Junckerov plán a do roku 2020 zapojiť do programu 300 miest s investíciou 1 miliarda EUR.  

V rámci diskusie odzneli predovšetkým vyjadrenia ČŠ o potrebe komplementarity európskych iniciatív.

V. AOB

V rámci AOB sa MT PRES poďakovalo za spoluprácu v minulom polroku a podalo informáciu o prijatí legislatívy PRIMA a Belémského vyhlásenia.

5.  Odporúčané závery:
Zúčastňovať sa zasadnutí pracovnej skupiny pre výskum počas EE PRES, na ktorých bude prebiehať diskusia ČŠ k predstavenej agende.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú na Sekcii vedy a techniky MŠVVaŠ SR.

7.    Spôsob zverejnenia výsledkov ZPC, prenos získaných informácií
Správa bola predložená Sekcii medzinárodnej spolupráce MŠVVaŠ SR.
Správa z cesty bude zverejnená na webovom sídle MŠVVaŠ SR. 
Súhlasím so zverejnením správy na internete.

Správu vypracovala:  	Simona Strapáčová 

Dátum: 			29.06.2017

Správu schválil:		Ľubica Pitlová, ROSEZvoVaT

				Marek Hajduk, GR SVT